**Ербақыт Амантайұлы**

**Бас жүлде — ректордың гранты**

[](http://soltustikkaz.kz/images/0704184.jpg?keepThis=true&TB_iframe=true)

Қызылжар қалалық Мәдениет үйінде Алаштың ардақты ақыны, күллі түркі әлемінің тарланбозы Мағжан Жұмабаевтың 125 жылдық мерейтойына орайластырылған “Мен жастарға сенемін” атты облыстық оқушылар айтысы өтті. Шаһардың мәдениет және тілдерді дамыту бөлімі мұрындық болған жыр бәйгесіне он оқушыны қосып, оза шапқандарын мәреден күтіп алдық.

Жақында ғана Сегіз серінің 200 жылдық мерейтойына арналған аламанда Қазақстанның мәдениет қайраткері, айтыстың жанашыры Жүрсін Ерман: “Қызылжардың қасиетті топырағына табаным алғаш рет тиіп тұр, бірақ алдымнан айтыс десе ішер асын жерге қойған мынадай қалың қауым қарсы алады деп ойламап едім”, – деп сөз мәйегін түсінген зал толы көрерменге қарап, таңданысын жасыра алмаған еді.

Қазақтан басқа ешбір халықта жоқ осы бір теңдессіз өнерге деген қызылжарлықтардың көңілі алабөтен. Соңғы уақытта ерекше рухани серпіліс үстінде жүргендей. Жалпы сал-серілердің мекені аққайыңдар өлкесінде өз заманында небір дүлділдер сөз маржанын шашу қылып шашпап па еді?! Сегіз сері, Нияз сері, Ақан мен Біржандардың айтыстары – қазақ ауыз әдебиетінің нағыз жауһарлары. Тіпті, сұрапыл соғыс жылдары және одан кейінгі қиын кезеңде Игібай Әлібаевтар еңсесі түскен халықты өлеңімен жігерлендірді емес пе?! Тәуелсіздіктің елең-алаңындағы рухани серпілісті тудырғандар да ақындар еді, сол көштің басында Ерік Асқаров жүрді.

Көздерінде от ойнар,

Сөздерінде жалын бар.

Жаннан қымбат оларға ар,

Мен жастарға сенемін, –

деп Мағжан әспеттеген жастар ақынның аманатына адалдық танытып келеді. Жақында ғана құрылып, қазір қаланың ғана емес, іргелес жатқан аудандардың балғындарын да айтысқа баулып жүрген облыстық жас ақындар мектебінің жетекшісі, оқушылар айтысының жүргізушісі Жарқын Жұпархан қанатын қомдап, ұшуға дайын тұрған жас қырандарды таныстырғаннан кейін, алғашқы жұп доданы бастап кетті. Қол бастаудан сөз бастау қиын, әрине, дегенмен бірнеше айтысқа қатысып, ысылыңқырап қалған Диас Аяған аянып қалмады.

Көктегі ақынына алты Алаштың,

Жыр арнасын ұлдарың жерде тұрып.

Төрлеріңде мәңгілік тұра берсін,

Мағжанның жыр бесігі тербетіліп, –

деп басталған жыр шумақтары жиналған айтыс жанкүйерлерін елітіп әкетті. Әбу Досмұхамбетов атындағы дарынды балаларға мамандандырылған гимназия-интернат оқушысы жасының кішілігіне қарамастан салиқалы сөз айтып, қазылар тарапынан да жоғары ұпай еншіледі. Ал оның қарсыласы Абзал Жұмабек Көкшетауға көшіп кетіп, сол өңірдің шаш-бауын көтергенімен, Қызылжарда туып, топырағынан нәр алып өскенін сөз арасында айтып қалды.

Жер-жерге бөлінбейік, беталды кеп,

Жікшіл болсақ өмірден не табар ек.

Мен Ақан серілердің жерлесімін,

Сол жолмен мұратқа да жете алам тек,

Ақан сері ортақ қой

Қызылжар мен Көкшетау тұрсадағы екі ара боп,

Екі облыстың арасы бөлінгенмен,

Мына менің жүрегімде-ау шекара жоқ, –

деген шумақтар ежелден ауылы аралас, қойы қоралас жатқан қос өңірдің ақындары да бөлінушіліктен ада екенін аңғартты. Айтыс өнері дәл осындай елді бірлікке бастайтындығымен, татулықты насихаттайтындығымен, халықтың мұң-мұқтажын еш бүкпей айтатындығымен де құнды емес пе?!

Бұл айтыста сахнаға алғаш рет шыққан жастар да болды. Солардың қатарында Айыртау ауданынан келген Заманбек Әлібеков пен Жамбыл ауданының тумасы Назерке Құдабайды атап өтуге болады. Халықтың алдында аздап тосылғандары, дер кезінде ауызға сөз түспей қобалжығандары, домбырасы мен әнінің әуені үйлеспей жатқан тұстары да кездесті. Бірақ мұның бәрі уақыт өте түзелетін кемшіліктер. Жеребе сахнаға жаңа шыққан Назеркені “Дәуқараның Дәулеті” атанып кеткен Айыртау ауданындағы Дәуқара ауылынан келген Дәулет Құрмашпен түйістірді.

Мағжан ақын – лириканың хас шебері,

Біздің жерде туғанды осындай құт.

“Мен оның Еуропашылдығын сүйемін” деп,

Мұхтарым баға берген аса лайық.

Мағжан бабам сенгенді мына біздер,

Енді айтшы, дедім, неден тосылайық, –

деп бастап, Мағжан ақын сенген Алаш жастарының айбаты мен қайраты ешқашан қайтпайтынын жырлады. “Ұстазы жақсының ұстамы жақсы”, демекші, 11-сыныпта оқитын Дәулетті соңғы үш-төрт жылдың көлемінде айтыс өнеріне баулып жүрген бапкері әрі мұғалімі Қасым Нұрғалиевтың да еңбегін ерекше атап өткен жөн.

Қызылжарлық Шыңғысхан Қабдуллин мен Көкшетаудың бөктерінен келген Сая Тұрсынбекқызы қыз бен жігіт болып әзілдесіп, көрерменді күлкіге қарық қылды. “Шал ақынның ауданынан келген бала ақынмын” деп өзін таныстырған бозбала ақын қызға ғашық екенін айтқан еді, Саяның да жауабы көп күттірмеді:

Мен бүгін әр сөзімді ойлап айтам,

Әр сөзімнің түбіне бойлап айтам.

Төрт-бес ағам көрермен боп келіп еді,

Осы жерде тоқтай ғой жай деп айтам.

Шыққаннан соң мойыныңды үзеді ғой,

Балақай енді саған қой деп айтам...

Қорыққаннан тесірейіп қарайсың ғой,

Құдай-ау, талып қалма, ойнап айтам, –

деген Сая әдемі әзілдерімен де, әуезді әнімен де жұртшылықтың ыстық ықыласына бөленді. Алайда, жас ақындар тарапынан құлаққа түрпідей тиетін ерсі сөздердің айтылып қалғаны, кей ақындардың дикциясында кемшіліктердің бары, айтқан сөздері көрерменге түсініксіздеу болғаны келесі айтыстарда қайталанбағаны жөн. Бұл жайттарды аңғарған қазылар алқасының төрағасы Дәстен Баймұқанов жүйрікті бәйгеге қосар алдында баптау қажеттігін жас тұлпарлардың бапкерлеріне ескертті.

Облыстық оқушылар айтысы осыдан 4-5 жыл бұрын жылда өтіп тұратын, кейін белгісіз себептермен үзіліп қалған. Сол үрдіс қайта жалғасуда, көрермен де залға лық толды. Балалардың сөз саптаулары, ой тереңдіктері, тақырыпты ашуға деген талпыныстары көңілден шықты. Нағыз жүйрік осындай додалардан ысылып шығады, – деді ол.

Қазылар алқасы ақылдаса келе облыстық оқушылар айтысының арнайы жүлдесін Абзал Жұмабекке берді. Үшінші орынға Көкшетаудан келген Бағзор Ерболқызы мен Қызылжар ауданындағы Бәйтерек ауылындағы мектепте оқитын Сара Құлахметова ие болды. Айтыстың екінші жүлдесіне Диас Аяған лайық деп танылса, Сая Тұрғынбекқызы бірінші орынды жеңіп алды.

Ал аламанның бас бәйгесі – М.Қозыбаев атындағы Солтүстік Қазақстан мемлекеттік университетінің ректоры Серік Өмірбаевтың гранты айыртаулық Дәулет Құрмашқа табысталды. Мектепті тамамдаған соң университетте тегін білім алуға мүмкіндік беретін сертификатты қазақ филологиясы кафедрасының меңгерушісі, профессор Жанбай Қадыров салтанатты түрде табыс етті. Дәулет өзі армандаған қазақ тілі мен әдебиетінің мұғалімі мамандығын игермек. Айтысқа жиналған аға буын өкілдері университет басшысының бұл игі бастамасын қолдап, ризашылықтарын білдіріп жатты. Қызылжарда бұған дейін де сен тұр, мен атайын дейтін талантты жастар болғаны белгілі. Өкінішке қарай, мектеп бітірген соң білімін жалғастыру үшін өзге шаһарларға кетіп қалатын. Оларды туған жерінде қалдыру, қолдау көрсету жағы кемшін түскендіктен Әлібек Серғалиев, Мұхаммед Қоңқаев сынды жігіттер қазір өзге қалаларда жүр. Қуанышымызға орай, тоң жібіді, сең қозғалды. Ұзағынан сүйіндірсін дейміз!

**// Солтүстік Қазақстан. - 2018. - 7 сәуір**